				|

		52014PC0395

			Prijedlog PROVEDBENE ODLUKE VIJEĆA kojom se Italija ovlašćuje da u određenim geografskim područjima primijeni snižene stope oporezivanja plinskog ulja i LPG-a koji se koriste za grijanje u skladu s člankom 19. Direktive 2003/96/EZ /* COM/2014/0395 final - 2014/0200 (NLE) */

			   	OBRAZLOŽENJE
1.           KONTEKST PRIJEDLOGA
·
Razlozi za prijedlog i njegovi ciljevi
Oporezivanje energenata i električne
energije u EU-u uređuje se Direktivom Vijeća 2003/96/EZ ([1]) (dalje u tekstu
„Direktiva o oporezivanju energije” ili „Direktiva”).
U skladu s člankom 19.
stavkom 1. Direktive, dodatno odredbama u prethodnim člancima,
posebno člancima 5., 15. i 17., djelujući jednoglasno na
prijedlog Komisije, Vijeće može ovlastiti bilo koju državu članicu da
uvede daljnja oslobođenja ili sniženja radi provođenja pojedinih
politika.
Ovim se prijedlogom želi omogućiti
Italiji da u određenim posebno nepovoljnim geografskim područjima
primijeni snižene stope oporezivanja plinskog ulja i ukapljenog naftnog plina
(LPG) koji se koriste za grijanje kako bi se djelomično kompenzirali
visoki troškovi grijanja stanovnika tih geografskih područja. Visoki
troškovi grijanja nastaju zbog veoma oštrih klimatskih uvjeta ili zbog oštrih
klimatskih uvjeta ili izoliranosti takvih zona u kombinaciji s otežanom
opskrbom gorivom.
·
Opći kontekst
Talijanska tijela zatražila su dopisom od
31. svibnja 2012. ovlaštenje za primjenu, u određenim posebno
nepovoljnim geografskim područjima, sniženih stopa oporezivanja plinskog
ulja i LPG-a koji se koriste za grijanje na način da se obnovi Odluka Vijeća
2008/318/EZ od 7. travnja 2008. kojom se Italija ovlašćuje da u
određenim geografskim područjima primijeni snižene stope oporezivanja
plinskog ulja i LPG-a koji se koriste za grijanje u skladu s
člankom 19. Direktive 2003/96/EZ ([2]). Odlukom se Italija
ovlašćuje da do 31. prosinca 2012. u određenim posebno
nepovoljnim geografskim područjima primjenjuje snižene stope trošarina na
gorivo za domaćinstva i LPG koji se koriste za grijanje. Pored toga,
talijanska tijela zatražila su da područje ovlaštenja obuhvati i
općine koje su dio pokrajina u kojima je više od 70 % općina
razvrstano u klimatsku zonu F, ali koje same ne spadaju u klimatsku zonu F.
Talijanska tijela dostavila su dodatne informacije i pojašnjenja
4. prosinca 2012., 16. srpnja 2013., 31. prosinca 2013. i
22. siječnja 2014. Talijanska tijela obavijestila su dopisom od
19. ožujka 2014. Komisiju o zahtjevu za obnovu ovlaštenja odobrenog
Odlukom Vijeća 2008/318/EZ na novo razdoblje u trajanju od šest godina,
bez dodavanja novih općina popisu, kako je izvorno zatraženo.
Italija obrazlaže zahtjev za odstupanje
diverzificiranošću svojeg državnog područja, koje obilježavaju
varijabilni klimatski uvjeti i raznovrsna geografska obilježja. Nacionalne
razine trošarina na plinsko ulje i LPG koji se koriste za grijanje relativno su
visoke u Italiji. Kako bi se izbjeglo pretjerano opterećenje nekih
potrošača koji posebno ovise o grijanju, Italija je uvela snižene stope
oporezivanja u određenim dijelovima svojeg državnog područja te bi htjela
nastaviti primjenjivati isto sniženje kakvo je uvedeno 2006. Smanjenje poreza
iznosi 129,11 EUR po 1 000 litara za plinsko ulje
(umanjujući primjenjivu poreznu stopu na 274,10 EUR
po 1 000 litara) te 159,07 EUR po 1 000 kg za LPG
(umanjujući primjenjivu poreznu stopu na 30,87 EUR po
1 000 kg). Primjenjive porezne stope nadilaze minimalnu razinu
oporezivanja propisanu Direktivom.
Umanjenje poreza može se primijeniti u
geografskim područjima koja zadovoljavaju sljedeće kriterije:
Na temelju članka 8. stavka 10.
talijanskog zakona br. 448/1998., porezna pogodnost primjenjuje se na
zalihe predmetnog goriva (plinskog ulja i LPG-a) koje se koristi u
općinama:
·
razvrstanima u klimatsku zonu F, kako je navedeno u
Predsjedničkom ukazu br. 412 od 26. kolovoza 1993.,
·
u kojima ne postoji mreža za opskrbu plinom i koje
su razvrstane u klimatsku zonu E, kako je navedeno u prethodno navedenom
Predsjedničkom ukazu 412/1993. U tom slučaju, kako je predviđeno
člankom 8. stavkom 10. točkom (c) podtočkom 4)
Zakona br. 448/1998., poreznu pogodnost će se povući čim se
općina poveže s mrežom za opskrbu plinom.
·
u regiji Sardiniji i na manjim otocima ako u
predmetnoj općini nije uvedena mreža za opskrbu plinom; taj dio režima
obuhvaća sve talijanske otoke osim Sicilije.
Porezna pogodnost ne može se kombinirati s
drugim umanjenjima trošarina.
Prema talijanskim tijelima, diferencijacija
poreznih stopa temelji se na objektivnim kriterijima i njome se želi osigurati
geografska neprekinutost s ostatkom talijanskog državnog područja, tj.
stanovnicima prihvatljivih područja osigurati usporedive uvjete u odnosu
na ostatak talijanskog stanovništva smanjenjem njihovih nesrazmjerno visokih
troškova grijanja. Iznos umanjenja poreza jednak je za sve korisnike; njime se
samo želi djelomično umanjiti dodatne troškove grijanja za stanovništvo na
prihvatljivim područjima koji su posljedica hladne klime ili
poteškoća u opskrbi gorivom.
Prema talijanskim tijelima, dodatni troškovi
prijevoza u planinskim područjima veći su za 120 % u odnosu na
ostatak zemlje kad je riječ o prijevozu LPG-a, odnosno 132 % kad je
riječ o prijevozu plinskog ulja.
Prema talijanskim vlastima, kad je riječ
o klimatskim zonama E i F, umanjenje poreza u prosjeku iznosi
11 – 12 % cijene plinskog ulja i LPG-a koji se koriste za
grijanje.
Ti se podaci moraju usporediti s
prosječnim troškovima grijanja koji su zbog klimatskih uvjeta do 90 %
veći od nacionalnog prosjeka u klimatskoj zoni E, odnosno do 170 %
veći od nacionalnog prosjeka u klimatskoj zoni F.
Posebnost otoka očituje se u tome da je
zbog njihovih geografskih posebnosti opskrba gorivom ograničena pa je
zbog dodatnih troškova prijevoza gorivo skuplje nego u kopnenom dijelu Italije.
Talijanska tijela potvrdila su da umanjenje poreza ne bi dovelo do prekomjerne
naknade niti oborilo cijene LPG-a i plinskog ulja ispod razine cijena na kopnu.
U pogledu zahtjeva za subvenciju na manjim otocima, logistički lanac
neizbježno je skuplji na tim lokacijama nego u kopnenom dijelu Italije. Viši
troškovi posljedica su nedostataka u primarnoj logistici, što dovodi do viših
troškova distribucije. Viši troškovi nastaju i zbog otežanog cestovnog
pristupa, troškova plinskog ulja viših od onih na kopnu, troškova prijevoza za
dolazak na manje otoke i ograničenih količina pojedinačnih
isporuka. Talijanska tijela procijenila su da su ti viši troškovi otprilike
10 – 15 % iznad odgovarajućih troškova u kopnenom dijelu
Italije.
Talijanska tijela navode da je tijekom
posljednje tri godine primjena mjere dovela do smanjenja krajnje kupovne cijene
LPG-a i plinskog ulja koji se koriste za grijanje za otprilike 10 %.
Talijanska tijela navode da se u tim
područjima ne razvija mreža za opskrbu prirodnim plinom, što te
općine u planinskim područjima, na Sardiniji i manjim otocima,
stavlja u još nepovoljniji položaj.
Godišnji proračunski izdaci za mjeru iznose otprilike
230 milijuna EUR.
·
Postojeće odredbe u području
obuhvaćenom prijedlogom
Direktiva
Vijeća 2003/96/EZ od 27. listopada 2003. o restrukturiranju sustava
Zajednice za oporezivanje energenata i električne energije i Odluka
Vijeća 2008/318/EZ od 7. travnja 2008. kojom se Italija
ovlašćuje da u određenim geografskim područjima primijeni
snižene stope oporezivanja plinskog ulja i LPG-a koji se koriste za grijanje u
skladu s člankom 19. Direktive 2003/96/EZ.
Usklađenost s drugim politikama i
ciljevima Unije
Komisija mora ispitati svaki zahtjev za
odstupanje na temelju članka 19. Direktive o oporezivanju energije,
uzimajući u obzir ispravno funkcioniranje unutarnjeg tržišta, potrebu da
se osigura pravedno tržišno natjecanje te politike EU-a u području
zdravlja, okoliša, energetike i prijevoza.
Diferencijacijom poreznih stopa
djelomično se umanjuju dodatni troškovi grijanja koje snose građani u
određenim geografskim područjima u Italiji koja su posebno nepovoljna
u odnosu na ostatak državnog područja i u slučaju kojih bi primjena
standardnih poreznih stopa na LPG i plinsko ulje korištenih za grijanje stoga
dovela do prekomjernog poreznog opterećenja. Nepovoljan geografski položaj
dovodi do dodatnih troškova grijanja zbog oštrih klimatskih uvjeta ili
izoliranosti tih zona u kombinaciji s nedostupnošću alternativnih resursa
za grijanje, a posebno s nemogućnošću pristupa mreži za opskrbu
prirodnim plinom.
Snižena stopa oporezivanja plinskog ulja i
LPG-a i dalje je viša od minimalnih razina oporezivanja u EU-u utvrđenih
Direktivom o oporezivanju energije te se njome samo djelomično umanjuju
dodatni troškovi grijanja nastali u predmetnim geografskim područjima.
Stoga se može zauzeti stajalište da je
umanjenje u skladu s ciljem kojim se osiguravaju porezni poticaji radi
energetske učinkovitosti. Nije utvrđeno da je mjera nespojiva s
odgovarajućim politikama EU-a u području okoliša i energetike.
Nadalje, mjera je primjerena u odnosu na
ispravno funkcioniranje unutarnjeg tržišta i potrebu osiguranja pravednog
tržišnog natjecanja. Njome se samo žele djelomično kompenzirati dodatni
troškovi grijanja povezani s objektivnim uvjetima u predmetnim područjima.
Umanjenje poreza ne može se zbrajati s drugim vrstama umanjenja poreza i ne primjenjuje
se na druge oblike uporabe goriva za grijanje, osim za grijanje prostora.
Člankom 19. stavkom 2.
Direktive o oporezivanju energije nadalje se predviđa vremenska
ograničenost mjera donesenih na temelju Direktive te utvrđuje
maksimalno razdoblje od šest godina, s mogućnošću produženja.
Tumačenje Komisije je da bi produljenje primjene porezne mjere,
budući da je privremene prirode, trebalo osigurati Italiji dovoljno
vremena za ocjenjivanje utjecaja koji mjera ima na okoliš, ali i za uspostavu
poticaja za poboljšanje energetske učinkovitost te njihovu ocjenu.
Produljenjem razdoblja primjene mjere trebalo bi se osigurati talijanskim
tijelima dovoljno vremena za prikupljanje podataka potrebnih za provedbu tog
ocjenjivanja. Time će se također naznačiti da će
ubuduće težište biti na usmjerenijim mjerama za štednju energije kako bi
se poboljšala energetska učinkovitost i pozitivno utjecalo na okoliš. Zbog
navedenih razloga u trenutačnoj fazi čini se primjerenim odobriti
ovlaštenje u trajanju od tri godine.
Pravila o državnim potporama
Snižene porezne stope u iznosu od
274,10 EUR po 1 000 l za plinsko ulje i 30,87 EUR po
1 000 kg za LPG koji se koriste za grijanje koje su planirala
talijanska tijela nadilaze minimalnu razinu oporezivanja u EU-u u skladu s člankom 9.
Direktive 2003/96/EZ. Mjera je stoga obuhvaćena člankom 25.
Uredbe (EZ) br. 800/2008 ([3])
(„Uredba o općem skupnom izuzeću”) te se smatra da je u skladu s
unutarnjim tržištem i da je izuzeta od obveze prijave. Rok valjanosti Uredbe o
općem skupnom izuzeću izvorno je bio 31. prosinca 2013., ali je
produljen Uredbom Komisije (EU) br. 1224/2013 ([4]) do 30. lipnja
2014. Ako Komisija donese nova pravila o državnim potporama prije odluke
Vijeća o navedenom prijedlogu, bit će potrebno ponovno ocijeniti
obveze obavješćivanja na temelju novih pravila.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
 ·                         Savjetovanja sa zainteresiranim stranama
 Ovaj prijedlog odnosi se samo na Italiju.
 ·                         Prikupljanje i primjena stručnog znanja
 Nije bilo potrebno obratiti se vanjskim stručnjacima.
 ·                         Ocjena utjecaja Ovaj prijedlog odnosi se na ovlaštenje koje se dodjeljuje pojedinoj državi članici na njezin zahtjev.
3.           PRAVNI ELEMENTI PRIJEDLOGA
Prijedlogom se želi ovlastiti Italiju da
odstupi od općih odredbi Direktive Vijeća 2003/96/EZ i da primijeni
snižene stope oporezivanja plinskog ulja i LPG-a koji se koriste za grijanje.
Pravna osnova
Članak 19. Direktive Vijeća
2003/96/EZ.
Načelo supsidijarnosti
Područje neizravnog oporezivanja
obuhvaćeno člankom 113. UFEU-a samo po sebi ne spada pod
isključivu nadležnost Europske unije u smislu članka 3. UFEU-a.
Međutim, postojećim zakonodavstvom
EU-a strogo je određen i ograničen okvir izvršavanja nadležnosti
država članica u tom području. U skladu s člankom 19.
Direktive 2003/96/EZ jedino Vijeće može ovlastiti državu članicu kad
je riječ o uvođenju daljnjih oslobođenja ili sniženja u smislu
te odredbe. Države članice ne mogu preuzeti ulogu Vijeća.
Prijedlog je stoga u skladu s načelom
supsidijarnosti.
Načelo proporcionalnosti
Prijedlog je u skladu s načelom
proporcionalnosti. Umanjenje poreza ne nadilazi ono što je potrebno za
ostvarenje predmetnog cilja (vidi osvrt na aspekte unutarnjeg tržišta i
pravednog tržišnog natjecanja prethodno u tekstu).
Izbor instrumenata
Predloženi instrument/instrumenti: Provedbena
odluka Vijeća.
Člankom 19. Direktive 2003/96/EZ
predviđena je samo ta vrsta mjera.
4.           UTJECAJ NA PRORAČUN
Mjera ne dovodi do financijskog ili
administrativnog opterećenja Unije. Prijedlog stoga ne utječe na
proračun Unije.
2014/0200 (NLE)
Prijedlog
PROVEDBENE ODLUKE VIJEĆA
kojom se Italija ovlašćuje da u
određenim geografskim područjima primijeni snižene stope oporezivanja
plinskog ulja i LPG-a koji se koriste za grijanje u skladu s člankom 19.
Direktive 2003/96/EZ
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Direktivu Vijeća
2003/96/EZ od 27. listopada 2003. o restrukturiranju sustava Zajednice za
oporezivanje energenata i električne energije ([5]), a posebno njezin
članak 19. stavak 1.,
uzimajući u obzir prijedlog Europske
komisije,
budući da:
(1)       U skladu s
člankom 19. stavkom 1. Direktive 2003/96/EZ Italija je u
određenim posebno nepovoljnim geografskim područjima bila ovlaštena
primijeniti snižene stope trošarina na plinsko ulje i LPG koji se koriste za
grijanje. Ovlaštenje je odobreno do 31. prosinca 2012. Odlukom Vijeća
2008/318/EZ od 7. travnja 2008. kojom se Italija ovlašćuje da u
određenim geografskim područjima primijeni snižene stope oporezivanja
plinskog ulja i LPG-a koji se koriste za grijanje u skladu s
člankom 19. Direktive 2003/96/EZ ([6]).
(2)       Talijanska tijela zatražila
su dopisom od 31. svibnja 2012. ovlaštenje za primjenu, u određenim
posebno nepovoljnim geografskim područjima, sniženih stopa oporezivanja
plinskog ulja i LPG-a koji se koriste za grijanje na način da se nastavi
praksa koja se u određenim područjima provodila o okviru prethodno
spomenute Odluke Vijeća, i to prije njezina isteka. Talijanska tijela
dostavila su dodatne informacije i pojašnjenja 4. prosinca 2012.,
16. srpnja 2013., 31. prosinca 2013. i 22. siječnja 2014.
Talijanska tijela podnijela su dopisom od 19. ožujka 2014. zahtjev za
obnovu ovlaštenja odobrenog Odlukom Vijeća 2008/318/EZ, bez promjene u
pogledu obuhvaćenih geografskih područja. Ovlaštenje je zatraženo za
razdoblje od 1. siječnja 2013. do 31. prosinca 2018.
(3)       Državno područje Italije
veoma je diverzificirano, obilježeno varijabilnim klimatskim uvjetima i
raznovrsnim geografskim obilježjima. Italija je, uzimajući u obzir
posebnosti svojeg državnog područja, uvela snižene stope oporezivanja
plinskog ulja i LPG-a u cilju djelomične kompenzacije nesrazmjerno visokih
troškova grijanja za osobe koje imaju boravište u određenim geografskim
područjima.
(4)       Diferencijacija poreznih
stopa temelji se na objektivnim kriterijima i njome se želi stanovnicima
prihvatljivih područja osigurati usporedive uvjete u odnosu na ostatak
talijanskog stanovništva smanjenjem njihovih nesrazmjerno visokih troškova
grijanja koji su posljedica oštrih klimatskih uvjeta ili poteškoća u
opskrbi gorivom u odnosu na ostatak državnog područja Italije.
(5)       Umanjenje poreza može se
primijeniti u geografskim područjima koja zadovoljavaju sljedeće
kriterije: i) najoštriji klimatski uvjeti unutar državnog područja Italije
(općine razvrstane u zonu F, kako je utvrđeno Predsjedničkim
ukazom br. 412 iz 1993. ([7])),
oštri klimatski uvjeti u kombinaciji s poteškoćama u opskrbi gorivom
(općine razvrstane u zonu E, kako je utvrđeno Predsjedničkim
ukazom br. 412 iz 1993., sve dok mreža za opskrbu prirodnim plinom ne
postane dostupna u općini), geografska izoliranost u kombinaciji s
otežanom i skupom opskrbom gorivom: Sardinija i mali otoci. Budući da bi
razvoj mreže za opskrbu prirodnim plinom u znatnoj mjeri umanjio dodatne
troškove grijanja i doveo do veće raznolikosti u području opskrbe
gorivom, prema potrebi se primjena sniženih stopa ograničava do dovršenja
mreže za opskrbu prirodnim plinom u predmetnim općinama.
(6)       Komisija je ispitala mjeru i
utvrdila da se njome ne remeti tržišno natjecanje niti se ometa funkcioniranje
unutarnjeg tržišta pa se smatra da nije u suprotnosti s politikom EU-a u
području okoliša, energetike i prijevoza. Snižena stopa oporezivanja
plinskog ulja i LPG-a i dalje je viša od minimalnih razina oporezivanja u EU-u
utvrđenih Direktivom 2003/96/EZ te se njome samo djelomično umanjuju
dodatni troškovi grijanja nastali u predmetnim geografskim područjima.
(7)       Dotična mjera
primjenjuje se samo u svrhu grijanja prostora (neovisno je li riječ o
privatnim osobama ili poduzećima); ne primjenjuje na druge oblike poslovne
uporabe navedenih proizvoda. Prema talijanskim vlastima, iznos porezne
pogodnosti za poslovne korisnike u svakom je pojedinom slučaju
obuhvaćen Uredbom Komisije (EU) br. 1407/2013 оd 18. prosinca
2013. o primjeni članaka 107. i 108. Ugovora o funkcioniranju Europske
unije na de minimis potpore ([8]).
Međutim, ako korist za bilo kojeg pojedinačnog poduzetnika nadilazi
granicu utvrđenu tom Uredbom, o tome je potrebno obavijestiti Komisiju u
skladu s Uredbom Vijeća (EU) br. 734/2013 od 22. srpnja 2013. o
izmjeni Uredbe (EZ) br. 659/1999 o utvrđivanju detaljnih pravila za
primjenu članka 93. Ugovora o EZ-u ([9]).
(8)        Uzimajući u obzir
mogući utjecaj mjere na okoliš, čini se primjerenim odobriti ovlaštenje
u trajanju od tri godine. Tim razdobljem primjene osiguralo bi se dovoljno
vremena talijanskim tijelima da ocijene utjecaj mjere na okoliš, a
naznačit će se i da će u budućnosti biti potrebno
uspostaviti usmjerenije mjere za štednju energije kako bi se poboljšala
energetska učinkovitost i pozitivno utjecalo na okoliš.
DONIJELO JE OVU ODLUKU:
Članak 1.
Italija se ovime ovlašćuje da primijeni
snižene stope oporezivanja plinskog ulja i LPG-a koji se koriste za grijanje u
sljedećim nepovoljnim geografskim područjima:
1.
općinama razvrstanima u klimatsku zonu F, kako
je određeno Predsjedničkim ukazom br. 412 od 26. kolovoza
1993.;
2.
općinama razvrstanima u klimatsku zonu E, kako
je određeno Predsjedničkim ukazom br. 412 od 26. kolovoza
1993.;
3.
općinama na Sardiniji i malim otocima ([10]).
Radi izbjegavanja prekomjerne naknade
umanjenje ne smije nadići dodatne troškove grijanja u predmetnim
područjima. Kad je riječ o posebnom slučaju Sardinije i malih
otoka, zbog smanjenja poreza ne smije doći do obaranja cijene ispod cijene
istog goriva u kopnenom dijelu Italije.
Snižena stopa mora biti u skladu sa zahtjevima
iz Direktive Vijeća 2003/96/EZ, a posebno s minimalnom razinom oporezivanja
utvrđenom člankom 9. te Direktive.
Članak 2.
Nedostupnost mreže za opskrbu prirodnim plinom
u općini uvjet je za prihvatljivost geografskih područja iz
točaka 2. i 3.
Članak 3.
Ova Odluka proizvodi učinke od dana priopćenja. Prestaje
važiti tri godine nakon dana priopćenja.
Članak 4.
Ova je Odluka upućena Talijanskoj
Republici.
Sastavljeno u Bruxellesu
                                                                       Za
Vijeće
                                                                       Predsjednik
([1])            Direktiva
Vijeća 2003/96/EZ od 27. listopada 2003. o restrukturiranju sustava
Zajednice za oporezivanje energenata i električne energije
(SL L 283, 31.10.2003., str. 51.; Direktiva je posljednji put
izmijenjena direktivama 2004/74/EZ i 2004/75/EZ (SL L 157,
30.4.2004., str. 87. i str. 100.).
([2])            SL L 109,
19.4.2008., str. 27. – 29.
([3])            Uredba
Komisije (EZ) br. 800/2008 od 6. kolovoza 2008. o ocjenjivanju
određenih kategorija potpora sukladnima sa zajedničkim tržištem u
primjeni članaka 87. i 88. Ugovora, SL L 214, 9.8.2008., str. 3.
([4])            SL L 320,
30.11.2013.
([5])            SL L 283,
31.10.2003., str. 51., Direktiva kako je zadnje izmijenjena Direktivom
2004/75/EZ (SL L 157, 30.4.2004., str. 100.).
([6])            SL L 109,
19.4.2008., str. 27. – 29.
([7])            Predsjedničkim
ukazom br. 412 iz 1993. državno područje Italije podijeljeno je u
šest klimatskih zona (A do F). Razvrstavanje se temelji na jedinici naziva
„stupnjevi po danu” koja predstavlja broj dana u godini u kojima je vanjska temperatura
odstupala od optimalnih 20 °C te je stoga bilo potrebno grijanje.
([8])            SL L 352,
24.12.2013., str. 1.
([9])            SL L 204,
31.7.2013., str. 15.
([10])           Svi
talijanski otoci osim Sicilije.


				|

		52015PC0146

			Prijedlog ODLUKE VIJEĆA o stajalištu koje je potrebno donijeti u ime Europske unije u okviru Međunarodne pomorske organizacije tijekom 68. sjednice Odbora za zaštitu morskog okoliša i 95. sjednice Odbora za pomorsku sigurnost o donošenju izmjena Konvencije MARPOL, Konvencije SOLAS i Smjernica za sustave za čišćenje ispušnih plinova iz 2009. /* COM/2015/0146 final - 2015/0071 (NLE) */

			   	OBRAZLOŽENJE
1.           UVOD
Ovaj prijedlog Komisije odnosi se na
utvrđivanje stajališta Unije na 68. sjednici Odbora za zaštitu morskog
okoliša Međunarodne pomorske organizacije (IMO) i 95. sjednici Odbora za
pomorsku sigurnost IMO-a o trima izmjenama instrumenata IMO-a koje su
pojedinačno opisane u sljedećim podnaslovima.
1.1.        Izmjene priloga I., II.,
IV. i V. Konvenciji MARPOL
Odbor za zaštitu morskog okoliša (MEPC) na svojoj
je 67. sjednici odobrio preambulu, uvod i dio II. nacrta Međunarodnog
kodeksa za brodove koji plove u polarnim vodama (Polarni kodeks) u cilju
njegova donošenja na 68. sjednici. Na svojoj 67. sjednici Odbor za zaštitu
morskog okoliša odobrio je i povezane nacrte izmjena priloga I., II., IV. i V.
Konvenciji MARPOL u cilju njihova donošenja na 68. sjednici. Polarni kodeks
razvijen je kako bi se nadopunili postojeći instrumenti IMO-a u svrhu
povećanja sigurnosti plovidbe brodova te ublažavanja utjecaja na ljude i
okoliš u udaljenim, osjetljivim i potencijalno surovim polarnim vodama.
Te su izmjene MARPOL-a navedene u
Prilogu 11. izvješću sa 67. sjednice Odbora za zaštitu morskog
okoliša (MEPC 67/20). U stavku 9.45. tog izvješća navodi se da
će se te izmjene donijeti na 68. sjednici Odbora za zaštitu morskog
okoliša.
1.2.        Izmjene Smjernica za sustave
za čišćenje ispušnih plinova iz 2009.
Pododbor IMO-a za sprečavanje
onečišćenja i reagiranje na onečišćenje na svojoj je 2.
sjednici (PPR 2) odobrio nacrte izmjena Smjernica za sustave za
čišćenje ispušnih plinova iz 2009., utvrđenih rezolucijom MEPC.184(59),
u cilju njihova donošenja na 68. sjednici Odbora za zaštitu morskog okoliša.
Smjernicama za sustave za čišćenje ispušnih plinova iz 2009. trebalo
bi osigurati jasnoću u pogledu testiranja pročistača plina
(skruberi) povezanih s dijelovima brodskih strojeva koje se ne može testirati s
većim teretom ili dok „miruju u luci”. U nacrtima izmjena, koji se temelje
na prijedlozima EU-a, primjena metodologije na temelju izračuna, kao što
je računalna dinamika tekućina, i/ili primjena dokazanih empirijskih
formula navedene su kao izvedive alternative mjerenjima te su utvrđene u
odjeljcima 6., 6.9., 10.1.2.1. točki ii. i 10.1.2.2. Smjernica iz 2009.
Te izmjene Smjernica za sustave za
čišćenje ispušnih plinova iz 2009. utvrđene su u Prilogu 1.
izvješću s 2. sjednice Pododbora za sprečavanje onečišćenja
i reagiranje na onečišćenje (PPR 2/21). U stavku 2.23. tog
izvješća navodi se da će se te izmjene donijeti na 68. sjednici
Odbora za zaštitu morskog okoliša.
1.3.        Izmjene pravila II-2/20.3
Konvencije SOLAS
Odbor za pomorsku sigurnost (MSC) na svojoj je
94. sjednici odobrio nacrte izmjena pravila II-2/20.3 Konvencije SOLAS kojima
će se omogućiti rad ventilatora pri manjem broju izmjena zraka kad je
uspostavljen sustav kontrole kvalitete zraka u skladu s okružnicom MSC/Circ.729
o smjernicama za izradu i operativnim preporukama za ventilacijske sustave u
ro-ro prostorijama za teret. Nacrti izmjena primjenjuju se na prostorije za
vozila, prostorije posebne kategorije i ro-ro prostorije za teret na teretnim i
putničkim brodovima.
Te su izmjene navedene u Prilogu 11.
izvješću sa 94. sjednice Odbora za pomorsku sigurnost
(MSC 94/21/add.1). U stavku 8.7. izvješća s 94. sjednice Odbora
za pomorsku sigurnost (MSC 94/21) navodi se da će se te izmjene donijeti
na njegovoj 95. sjednici.
2.           DONOŠENJE IZMJENA IMO-a
2.1.        Donošenje izmjena
Izmjene navedene u točkama 1.1. – 1.3.
odobrene su na 67. sjednici Odbora za zaštitu morskog okoliša održanoj
13. – 17. listopada 2014., 94. sjednici Odbora za pomorsku sigurnost
održanoj 17. – 21. studenoga 2014. i 2. sjednici Pododbora za
sprečavanje onečišćenja i reagiranje na onečišćenje
održanoj 19. – 23. siječnja 2015. te će biti podnesene za
donošenje na 68. sjednici Odbora za zaštitu morskog okoliša koja će se
održati 11. – 16. svibnja 2015. i na 95. sjednici Odbora za pomorsku
sigurnost koja će se održati 3. – 12. lipnja 2015.
2.2.        Prihvaćanje i stupanje
na snagu
Nakon što ih dva odbora IMO-a donesu, izmjene
navedene u točkama 1.1. i 1.3. bit će dostavljene odgovarajućim
ugovornim strankama kako bi one mogle izraziti svoje prihvaćanje obveza u
skladu s tim izmjenama. U rezoluciji u kojoj će biti utvrđene izmjene
Smjernica za sustave za čišćenje ispušnih plinova iz 2009. iz
točke 1.2. bit će naveden datum stupanja na snagu.
3.           MJERODAVNO ZAKONODAVSTVO
EU-a I NADLEŽNOST EU-a
3.1.        Izmjene priloga I. i II.
Konvenciji MARPOL
U članku 3. Direktive 2005/35/EZ o
onečišćenju s brodova i uvođenju sankcija, uključujući
i kaznene sankcije, za kažnjiva djela onečišćenja utvrđeno je da
se ta Direktiva primjenjuje na otvorenome moru. Neka područja polarnih
voda obuhvaćena Polarnim kodeksom smatraju se otvorenim morima. U skladu s
člankom 2. Direktiva se primjenjuje na ispuštanja
onečišćujućih tvari, što znači tvari obuhvaćene
prilozima I. (ulja) i II. (štetne tekuće tvari u razlivenom stanju)
MARPOL-u 73/78. Svrha je Direktive 2005/35/EZ uključiti međunarodne
standarde za onečišćenje s brodova u pravo EU-a te osigurati da se
osobe odgovorne za onečišćenje primjereno kazne. U skladu s
člankom 4. Direktive, države članice osiguravaju da se
ispuštanja onečišćujućih tvari s brodova, uključujući
i manje ozbiljne slučajeve takvih ispuštanja, u bilo koje područje iz
članka 3. stavka 1., smatra kršenjima ako su počinjena s
namjerom, nepažnjom ili teškim nemarom.
Odgovarajući odjeljci navedeni su u dijelu
II-A Polarnog kodeksa koji se odnosi na mjere za sprečavanje
onečišćenja i u čijim je poglavljima 1. i 2. riječ o
sprečavanju onečišćenja uljima i nadziranju onečišćenja
štetnim tekućim tvarima u razlivenom stanju.
Stoga bi se izmjenama koje bi se trebale donijeti
na 68. sjednici Odbora za zaštitu morskog okoliša i kojima bi se u MARPOL
unijele promjene povezane s Polarnim kodeksom utjecalo na pravo EU-a, primjenom
Direktive 2005/35/EZ.
3.2.        Izmjene Smjernica za sustave
za čišćenje ispušnih plinova iz 2009.
Smjernice za sustave za čišćenje
ispušnih plinova iz 2009., utvrđene rezolucijom MEPC.184(59), spominju se
u Prilogu II. Direktivi 2012/33/EU u vezi sa sadržajem sumpora u brodskim gorivima kao
glavni mehanizam osiguravanja sukladnosti s Direktivom (Direktiva o sumporu) u
pogledu uvjeta za uporabu sustava za čišćenje ispušnih plinova u
skladu s tom Direktivom, posebno za uporabu metoda smanjenja emisija
utvrđenih u članku 4.c.
Izmjenama koje bi se trebale donijeti na 68.
sjednici Odbora za zaštitu morskog okoliša i kojima bi se izmijenile Smjernice
iz 2009. utjecalo bi se na pravo EU-a, primjenom Direktive 2012/33/EU.
3.3.      Izmjene pravila II-2/20.3.1.2.1 Konvencije SOLAS
Pravilo II-2/20.3.1.2.1 Konvencije SOLAS, kojim
se regulira pitanje učinkovitosti ventilacijskih sustava, odnosi se na
zaštitu prostorija za vozila, prostorija posebne kategorije i ro-ro prostorija
za teret te se primjenjuje na putničke brodove.
Izmjenama koje bi se trebale donijeti na 95. sjednici
Odbora za pomorsku sigurnost i kojima bi se izmijenilo pravilo II-2/20.3
Konvencije SOLAS utjecalo bi se na pravo EU-a, primjenom Direktive 2009/45/EZ o
sigurnosnim pravilima i normama za putničke brodove. Člankom 6.
stavkom 2. točkom (a) podtočkom i. utvrđeno je da
novi putnički brodovi klase A moraju u potpunosti ispunjavati zahtjeve
Konvencije SOLAS, 1974., s izmjenama. Nadalje, Komisija primjećuje
da Direktiva 2009/45/EZ sadržava detaljna pravila o ventilaciji
putničkih brodova klasa B, C i D koja su istovjetna onima iz SOLAS-a, kako
je utvrđeno u poglavlju II. dijelu B stavku 9.
Priloga I.
3.4.        Sažetak
S obzirom na mjerodavno zakonodavstvo EU-a,
Komisija smatra da donošenje navedenih izmjena koje se očekuje na 68.
sjednici Odbora za zaštitu morskog okoliša i 95. sjednici Odbora za pomorsku
sigurnost spada u isključivu nadležnost EU-a, koja Uniji pripada u skladu
s člankom 3. stavkom 2. UFEU-a ukoliko se donošenjem
međunarodnih instrumenata o kojima je riječ utječe na
zajednička pravila.
U skladu s dobro konsolidiranom sudskom praksom,
iako Unija nije članica IMO-a, države članice nemaju ovlasti preuzeti
obveze koje bi vjerojatno utjecale na pravila EU-a donesena radi postizanja
ciljeva Ugovora, osim ako su za to ovlaštene odlukom Vijeća na prijedlog
Komisije.
4.           Zaključak
Komisija stoga predlaže Odluku Vijeća o
stajalištu koje je potrebno donijeti u ime Europske Unije na 68. sjednici
Odbora za zaštitu morskog okoliša i 95. sjednici Odbora za pomorsku sigurnost o
izmjenama navedenima u odjeljcima 1.1. – 1.3.
2015/0071 (NLE)
Prijedlog
ODLUKE VIJEĆA
o stajalištu koje je potrebno donijeti u ime
Europske unije u okviru Međunarodne pomorske organizacije tijekom 68.
sjednice Odbora za zaštitu morskog okoliša i 95. sjednice Odbora za pomorsku
sigurnost o donošenju izmjena Konvencije MARPOL, Konvencije SOLAS i Smjernica
za sustave za čišćenje ispušnih plinova iz 2009.
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 100. stavak 2. i
članak 218. stavak 9.,
uzimajući u obzir prijedlog Europske
komisije,
budući da:
(1)       Cilj djelovanja Europske
unije u području pomorskog prometa trebao bi biti poboljšanje pomorske
sigurnosti i zaštita morskog okoliša.
(2)       Odbor za zaštitu morskog
okoliša (MEPC) Međunarodne pomorske organizacije (IMO) na svojoj je 67.
sjednici odobrio izmjene Konvencije MARPOL. Očekuje se donošenje tih
izmjena na 68. sjednici Odbora za zaštitu morskog okoliša koja će se
održati u svibnju 2015.
(3)       Pododbor IMO-a za
sprečavanje onečišćenja i reagiranje na onečišćenje
(PPR) na svojoj je 2. sjednici odobrio nacrte izmjena Smjernica za sustave za
čišćenje ispušnih plinova iz 2009. Očekuje se donošenje tih
izmjena na 68. sjednici Odbora za zaštitu morskog okoliša koja će se
održati u svibnju 2015.
(4)       Odbor IMO-a za pomorsku
sigurnost (MSC) na svojoj je 94. sjednici odobrio izmjene Konvencije SOLAS te
Konvencije i Kodeksa STCW. Očekuje se donošenje tih izmjena na 95.
sjednici Odbora za pomorsku sigurnost koja će se održati u lipnju 2015.
(5)       Izmjenama priloga I. i
II. Konvenciji MARPOL uvest će se mjere povezane s donošenjem nacrta
Međunarodnog kodeksa za brodove koji plove u polarnim vodama (Polarni
kodeks), kako bi Polarni kodeks postao obvezan. Polarnim
kodeksom trenutačna se zabrana ispuštanja ulja i štetnih tekućih
tvari u razlivenom stanju u Antarktik na temelju Konvencije MARPOL proteže na
polarne vode. Člankom 4., zajedno s člankom 3.
stavkom 1., Direktive 2005/35/EZ Europskog parlamenta i Vijeća[1]
predviđeno je da države članice osiguravaju da se ispuštanja
onečišćujućih tvari s brodova, uključujući i manje
ozbiljne slučajeve takvih ispuštanja, smatra kršenjima ako su
počinjena s namjerom, nepažnjom ili teškim nemarom, te je time
obuhvaćeno rješavanje takvih slučajeva.
(6)       Izmjenama Smjernica za sustave za
čišćenje ispušnih plinova iz 2009. uvest će se uporaba
metodologije na temelju izračuna za testiranje pročistača plina
povezanih s dijelovima brodskih strojeva koje se ne može testirati s većim
teretom ili dok „miruju u luci”. Člankom 4.c Direktive Vijeća
1999/32/EZ[2]
i Prilogom II. toj Direktivi, kako je izmijenjena, obuhvaćena su ta
pitanja, a Prilog II. izrađen je na temelju Smjernica iz 2009. koje
će biti izmijenjene.
(7)       Izmjenama pravila
II-2/20.3.1.2.1 Konvencije SOLAS omogućit će se rad ventilatora pri
manjem broju izmjena zraka kad je uspostavljen sustav kontrole kvalitete zraka
za prostorije za vozila, prostorije posebne kategorije i ro-ro prostorije za
teret na putničkim brodovima. Člankom 6.
stavkom 2. točkom (a) podtočkom i. Direktive
2009/45/EZ Europskog parlamenta i Vijeća[3] utvrđeno je da novi
putnički brodovi klase A moraju u potpunosti ispunjavati zahtjeve
Konvencije SOLAS, 1974., s izmjenama, uključujući pravilo II-2/20.3. Stoga
izmjene koje će se donijeti imaju izravan pravni učinak na Direktivu
2009/45/EZ.
(8)       Unija nije članica IMO-a
ni ugovorna stranka dotičnih konvencija i kodeksa. Stoga je potrebno da
Vijeće ovlasti države članice da izraze stajalište Unije i svoje
prihvaćanje obveza u skladu s tim izmjenama,
DONIJELO JE OVU ODLUKU:
Članak 1.
Stajalište Unije na 68. sjednici Odbora IMO-a
za zaštitu morskog okoliša je da se slaže s donošenjem sljedećih izmjena:
–
izmjena priloga I. i II. Konvenciji MARPOL kako je
utvrđeno u Prilogu 11. dokumentu IMO-a MEPC 67/20 i
–
izmjena Smjernica za sustave za čišćenje
ispušnih plinova iz 2009. kako je utvrđeno u Prilogu 1. dokumentu
IMO-a PPR 2/21.
Članak 2.
Stajalište Unije na 95. sjednici Odbora IMO-a
za pomorsku sigurnost je da se slaže s donošenjem sljedećih izmjena:
–
izmjena pravila II-2/20.3.1.2.1 Konvencije SOLAS
kako je utvrđeno u Prilogu 11. dokumentu IMO-a MSC 94/21/add.1.
Članak 3.
Države članice, koje su članice
IMO-a, izražavaju stajalište Unije kako je navedeno u člancima 1. i 2.,
djelujući zajednički u interesu Unije.
Članak 4.
Moguć je dogovor o formalnim i manjim
promjenama stajališta iz članaka 1. i 2. bez potrebe za njegovom izmjenom.
Članak 5.
Države članice ovime se ovlašćuje da
izraze svoje prihvaćanje obveza, u interesu Unije, u skladu s izmjenama iz
članaka 1. i 2.
Članak 6.
Ova je Odluka upućena državama
članicama.
Sastavljeno u Bruxellesu
                                                                       Za
Vijeće
                                                                       Predsjednik
[1]               Direktiva 2005/35/EZ Europskog parlamenta i Vijeća od
7. rujna 2005. o onečišćenju s brodova i uvođenju sankcija,
uključujući i kaznene sankcije, za kažnjiva djela
onečišćenja (SL L 255, 30.9.2005., str. 11.)
[2]               Direktiva Vijeća 1999/32/EZ od 26. travnja
1999. o smanjenju sadržaja sumpora u određenim tekućim gorivima i o
izmjeni Direktive 93/12/EEZ (SL L 121, 11.5.1999., str. 13.)
[3]               Direktiva 2009/45/EZ Europskog parlamenta i Vijeća
od 6. svibnja 2009. o sigurnosnim pravilima i normama za putničke brodove
(SL L 163, 25.6.2009., str. 1.)


               EUROPSKA KOMISIJA
            Bruxelles, 3.3.2016.
            COM(2016) 103 final
            2016/0058(NLE)
            Prijedlog
            ODLUKE VIJEĆA
            o sklapanju Sporazuma u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Pristupanjem Republike Hrvatske Europska unija proširila je svoju carinsku uniju. Zbog toga je Europska unija na temelju pravila Svjetske trgovinske organizacije (WTO) (članak XXIV. stavak 6. GATT-a iz 1994.) morala pokrenuti pregovore sa zemljama članicama WTO-a koje imaju pregovaračka prava povezana s tarifnim rasporedom Hrvatske kako bi se na kraju usuglasila kompenzacijska prilagodba. Takva se prilagodba provodi ako donošenje vanjskog tarifnog sustava EU-a dovodi do povećanja carina iznad razine na koju se zemlja pristupnica obvezala pri WTO-u.

               Vijeće je 15. srpnja 2013. ovlastilo Komisiju za otvaranje pregovora na temelju članka XXIV. stavka 6. GATT-a iz 1994. Komisija je pregovarala sa zemljama članicama WTO-a koje imaju pregovaračka prava u pogledu ukidanja određenih koncesija u vezi s ukidanjem rasporeda Republike Hrvatske u okviru njezina pristupanja Europskoj uniji.

               Iz pregovora s Istočnom Republikom Urugvajem proizišao je nacrt Sporazuma u obliku razmjene pisama koji je parafiran 18. prosinca 2015. u Nairobiju (Sporazum). Posljedično, ovim se prijedlogom od Vijeća traži donošenje odluke o sklapanju Sporazuma u obliku razmjene pisama s Istočnom Republikom Urugvajem. Istovremeno se podnosi zaseban prijedlog o potpisivanju tog Sporazuma.

               •Usklađenost s postojećim odredbama u tom području politike

                  Prijedlog je u skladu s praksom EU-a iz prethodnih proširenja EU-a.

               •Usklađenost s drugim politikama Unije

                  Prijedlog se temelji na praksi EU-a koja je u skladu s politikom vanjskog djelovanjem te poljoprivrednom politikom EU-a.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Članak 207. Ugovora o funkcioniranju Europske unije (UFEU), u vezi s člankom 218. stavkom 6. točkom (a) UFEU-a o sklapanju međunarodnih sporazuma.

               •Supsidijarnost (za neisključivu nadležnost)

               Prijedlog je u isključivoj nadležnosti Unije na temelju članka 3. stavka 1. točke (e) Ugovora o funkcioniranju Europske unije. Stoga se načelo supsidijarnosti ne primjenjuje.

               •Proporcionalnost

               Ukidanje koncesija Hrvatske utjecalo je na Istočnu Republiku Urugvaj. U tom pogledu kompenzacijske prilagodbe ne prelaze prava Urugvaja. Prijedlog je u skladu s načelom proporcionalnosti.

               •Odabir instrumenta

               Na temelju članka 218. stavka 6. točke (a) UFEU-a zahtijeva se Odluka Vijeća o sklapanju Sporazuma.

               3.SAVJETOVANJA S DIONICIMA

               •Savjetovanja s dionicima

                  S Vijećem (Odbor za trgovinsku politiku) redovito su održavana savjetovanja o sadržaju i napretku pregovora. Obaviješten je Europski parlament (Odbor INTA).

               4.UTJECAJ NA PRORAČUN

                  Vidi financijski izvještaj.

               5.OSTALI ELEMENTI

               •Planovi provedbe

               Komisija predlaže Vijeću da se u ime Unije potpiše Sporazum u obliku razmjene pisama s Istočnom Republikom Urugvajem. Istovremeno se Vijeću podnosi i zasebni prijedlog o potpisivanju tog Sporazuma.

               Kao posljedica Sporazuma Komisija će na temelju članka 187. točke (a) Uredbe o jedinstvenoj zajedničkoj organizaciji tržišta (ZOT) (Uredba (EU) br. 1308/2013) donijeti provedbenu uredbu za proširenje sljedećih carinskih kvota:

               –dodaje se 76 tona carinskoj kvoti EU-a dodijeljenoj zemlji (Urugvaj) „meso od životinja vrste goveda, bez kostiju, svježe ili rashlađeno; jestivi klaonički proizvodi od životinja vrste goveda, mišićni i tetivni dio ošita, svježi ili rashlađeni”, tarifne oznake ex 0201 30 00 i ex 0206 10 95, a zadržava se sadašnja stopa unutar kvote od 20 %. Nova carinska kvota iznosi 4 076 tona.

               –dodaje se 1 875 tona carinskoj kvoti EU-a „meso od životinja vrste goveda, smrznuto – jestivi klaonički proizvodi od životinja vrste goveda, smrznuti”, tarifne oznake 0202 i 0206.29.91, a zadržava se sadašnja stopa unutar kvote od 20 %. Nova carinska kvota iznosi 54 875 tona.

               Odgovarajuće provedbene mjere pripremaju se istovremeno s ovim prijedlogom.

               2016/0058 (NLE)

               Prijedlog

               ODLUKE VIJEĆA

               o sklapanju Sporazuma u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 6. točkom (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta
                  1
               ,

               budući da:

               (1)Vijeće je 15. srpnja 2013. ovlastilo Komisiju da otvori pregovore s određenim drugim zemljama članicama Svjetske trgovinske organizacije na temelju članka XXIV. stavka 6. Općeg sporazuma o carinama i trgovini (GATT) iz 1994. u okviru pristupanja Republike Hrvatske Europskoj uniji.

               (2)Pregovore je vodila Komisija u okviru pregovaračkih smjernica koje je izdalo Vijeće.

               (3)Ti su pregovori zaključeni i Sporazum u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. GATT-a iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji parafiran je 18. prosinca 2015.

               (4)Sporazum je potpisan u ime Europske unije […], podložno kasnijem sklapanju Sporazuma, u skladu s Odlukom Vijeća […].

               (5)Sporazum bi trebalo sklopiti,

               DONIJELO JE OVU ODLUKU:

               Članak 1.

               Sklapa se Sporazum u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji.

               Tekst Sporazuma priložen je ovoj Odluci.

               Članak 2.

               Predsjednik Vijeća određuje osobu ovlaštenu dostaviti u ime Europske unije obavijest predviđenu Sporazumom kako bi se izrazila suglasnost Europske unije da se obveže Sporazumom.

               Članak 3.

               Ova Odluka stupa na snagu na dan donošenja. Objavljuje se u Službenom listu Europske unije.

               Datum stupanja na snagu Sporazuma objavljuje se u Službenom listu Europske unije.

               Sastavljeno u Bruxellesu

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ ZA PRIJEDLOGE S UTJECAJEM NA PRORAČUN OGRANIČENIM ISKLJUČIVO NA PRIHODOVNU STRANU

               1.NAZIV PRIJEDLOGA:

               Prijedlog Odluke Vijeća o sklapanju Sporazuma u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

               2.PRORAČUNSKE LINIJE:

               Prihodovna linija:
                     Glava 12. – Carine i ostale pristojbe

               3.FINANCIJSKI UTJECAJ

               ◻
                     Prijedlog nema financijski utjecaj.

               X Prijedlog nema financijski utjecaj na rashode, ali ima financijski utjecaj na prihode

               ◻
                     Prijedlog ima sljedeći financijski utjecaj na namjenske prihode:

               (U milijunima EUR, do jednog decimalnog mjesta
                  2
               )

                        Prihodovna linija
                           3

                        Godina N

                        Godina N + 1

                        1,3

                        1,3

                        Stanje nakon djelovanja

                        Prihodovna linija

                        [n+1]

                        [n+2]

                        [n+3]

                        [n+4]

                        [n+5]

                        1,3

                        1,3

                        1,3

                        1,3

                        1,3

               4.MJERE ZA SPRJEČAVANJE PRIJEVARA

               Primjenjuju se opće mjere za sprječavanje prijevara povezane s upravljanjem carinama i kvantitativnim kvotama u EU-u.

               5.OSTALE NAPOMENE

               (metoda/formula primijenjena za izračun prihoda): Jedinična vrijednost prosječnog sličnog uvoza za godine 2012. – 2014. pomnožena vrijednostima novih carinskih kvota pomnoženo stopom unutar kvote (20 %) umanjeno za 25 % na ime troškova naplate. Smatra se da je jedinična vrijednost za sljedeće godine stalna.

                     (1)
                  SL C […], […], str. […].

                     (2)
                  Godišnji iznosi trebaju biti procjena temeljena na formuli iz odjeljka 5. s bilješkom u kojoj se to navodi, primjerice „okvirni iznos na temelju dogovorene formule”. Za početnu godinu godišnji iznos uobičajeno se plaća bez umanjenja ili razmjerno.

                     (3)
                  Kad je riječ o tradicionalnim vlastitim sredstvima (poljoprivredne pristojbe, pristojbe na šećer, carine) navedeni iznosi moraju biti neto iznosi, to jest bruto iznosi umanjeni za 25 % na ime troškova naplate.

    ---documentbreak---

               EUROPSKA KOMISIJA
            Bruxelles, 3.3.2016.
            COM(2016) 103 final
            PRILOG

            Prijedlogu odluke Vijeća
            o sklapanju Sporazuma u obliku razmjene pisama između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

               SPORAZUM U OBLIKU RAZMJENE PISAMA

               između Europske unije i Istočne Republike Urugvaja na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene koncesija u rasporedu Republike Hrvatske u okviru njezina pristupanja Europskoj uniji

               A. Pismo Europske unije

               Bruxelles, …………..

               Poštovani,

               nakon pregovora na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene rasporeda Republike Hrvatske u okviru njezina pristupanja Europskoj uniji čast mi je predložiti sljedeće:

               Europska unija na svoj će raspored, za carinsko područje EU 28, uključiti koncesije sadržane u rasporedu EU 27 sa sljedećim izmjenama:

               dodaje se 76 tona carinskoj kvoti EU-a dodijeljenoj zemlji (Urugvaj) „meso od životinja vrste goveda, bez kostiju, svježe ili rashlađeno; jestivi klaonički proizvodi od životinja vrste goveda, mišićni i tetivni dio ošita, svježi ili rashlađeni”, tarifne oznake ex 0201 30 00 i ex 0206 10 95, a zadržava se sadašnja stopa unutar kvote od 20 %. Nova carinska kvota iznosi 4 076 tona.

               dodaje se 1 875 tona carinskoj kvoti EU-a „meso od životinja vrste goveda, smrznuto – jestivi klaonički proizvodi od životinja vrste goveda, smrznuti”, tarifne oznake 0202 i 0206.29.91, a zadržava se sadašnja stopa unutar kvote od 20 %.. Nova carinska kvota iznosi 54 875 tona.

               Europska unija i Urugvaj međusobno se obavješćuju o završetku svojih unutarnjih postupaka za stupanje Sporazuma na snagu. Sporazum stupa na snagu 14 dana nakon datuma primitka zadnje obavijesti.

               Bili bismo Vam zahvalni ako biste potvrdili da je Vaša Vlada suglasna sa sadržajem ovog pisma. U tom slučaju ovo pismo i Vaša potvrda zajedno čine Sporazum u obliku razmjene pisama između Europske unije i Urugvaja.

               Primite izraze mojeg najdubljeg poštovanja.

               Za Europsku uniju

               B. Pismo Istočne Republike Urugvaja

               Bruxelles, …………..

               Poštovani,

               čast mi je potvrditi primitak Vašeg pisma od …………., koje glasi:

               „Nakon pregovora na temelju članka XXIV. stavka 6. i članka XXVIII. Općeg sporazuma o carinama i trgovini (GATT) iz 1994. u pogledu izmjene rasporeda Republike Hrvatske u okviru njezina pristupanja Europskoj uniji čast mi je predložiti sljedeće:

               Europska unija na svoj će raspored, za carinsko područje EU 28, uključiti koncesije sadržane u rasporedu EU 27 sa sljedećim izmjenama:

               dodaje se 76 tona carinskoj kvoti EU-a dodijeljenoj zemlji (Urugvaj) „meso od životinja vrste goveda, bez kostiju, svježe ili rashlađeno; jestivi klaonički proizvodi od životinja vrste goveda, mišićni i tetivni dio ošita, svježi ili rashlađeni”, tarifne oznake ex 0201 30 00 i ex 0206 10 95, a zadržava se sadašnja stopa unutar kvote od 20 %. Nova carinska kvota iznosi 4 076 tona.

               dodaje se 1 875 tona carinskoj kvoti EU-a „meso od životinja vrste goveda, smrznuto – jestivi klaonički proizvodi od životinja vrste goveda, smrznuti”, tarifne oznake 0202 i 0206.29.91, a zadržava se sadašnja stopa unutar kvote od 20 %. Nova carinska kvota iznosi 54 875 tona.

               Europska unija i Urugvaj međusobno se obavješćuju o završetku svojih unutarnjih postupaka za stupanje Sporazuma na snagu. Sporazum stupa na snagu 14 dana nakon datuma primitka zadnje obavijesti.

               Bili bismo Vam zahvalni ako biste potvrdili da je Vaša Vlada suglasna sa sadržajem ovog pisma. U tom slučaju ovo pismo i Vaša potvrda zajedno čine Sporazum u obliku razmjene pisama između Europske unije i Urugvaja.”

               U ime svoje Vlade izražavam suglasnost s prethodno navedenim pismom.

               U ime Istočne Republike Urugvaja